ΚΑΤΑΣΤΑΤΙΚΟ ΤΗΣ ΕΠΙΤΡΟΠΗΣ ΜΕΤΑΦΟΡΩΝ

ΤΟ ΣΥΜΒΟΥΛΙΟ,

Έχοντας υπόψη:

το άρθρο 83 της συνθήκης περί ιδρύσεως της Ευρωπαϊκής Οικονομικής Κοινότητος, συμφώνως προς το οποίο συνιστάται παρά τη Επιτροπή επιτροπή συμβουλευτικού χαρακτήρος αποτελουμένη από εμπειρογνώμονες που διορίζονται από τις κυβερνήσεις των Κρατών μελών και η οποία συμβουλεύει την Επιτροπή στον τομέα των μεταφορών, όταν η τελευταία κρίνει τούτο χρήσιμο, με την επιφύλαξη των αρμοδιοτήτων του τμήματος μεταφορών της Οικονομικής και Κοινωνικής Επιτροπής,

το άρθρο 153 της εν λόγω συνθήκης, κατά το οποίο το Συμβούλιο, αφού λάβει τη γνώμη της Επιτροπής, καθορίζει το νομικό καθεστώς των επιτροπών, οι οποίες προβλέπονται από τη συνθήκη αυτή,

τη γνώμη της Επιτροπής,

ΑΠΟΦΑΣΙΖΕΙ :

και θεσπίζει το εξής καταστατικό της Επιτροπής Μεταφορών :

Άρθρο 1

Η Επιτροπή Μεταφορών αποτελείται από εμπειρογνώμονες στον τομέα των μεταφορών, που διορίζονται από τις κυβερνήσεις των Κρατών μελών. Κάθε κυβέρνηση διορίζει έναν ή δύο εμπειρογνώμονες, που επιλέγονται μεταξύ των ανωτέρων δημοσίων υπαλλήλων της κεντρικής διοικήσεως. Δύναται επί πλέον να διορίζει, κατ' ανώτατο όριο, τρεις εμπειρογνώμονες ανεγνωρισμένου κύρους στους τομείς των σιδηροδρομικών, οδικών και εσωτερικών πλωτών μεταφορών, αντιστοίχως.

Άρθρο 2

Κάθε κυβέρνηση δύναται να διορίζει αναπληρωματικό μέλος για κάθε τακτικό μέλος της Επιτροπής Μεταφορών που διορίζεται από αυτήν. Το αναπληρωματικό μέλος πρέπει να πληροί τους αυτούς όρους, τους οποίους πληροί το μέλος της Επιτροπής Μεταφορών, που αναπληροί.

Τα αναπληρωματικά μέλη παρίστανται στις συνεδριάσεις της Επιτροπής Μεταφορών και συμμετέχουν στις εργασίες της μόνον σε περίπτωση κωλύματος των τακτικών μελών.

Άρθρο 3

Τα τακτικά και αναπληρωματικά μέλη της Επιτροπής Μεταφορών διορίζονται υπό την προσωπική τους ιδιότητα και δεν δεσμεύονται από επιτακτικές εντολές.

Άρθρο 4

Η θητεία των τακτικών και των αναπληρωματικών μελών διαρκεί δύο έτη και δύναται να ανανεούται.

Το τακτικό ή το αναπληρωματικό μέλος σε περίπτωση θανάτου, παραιτήσεως ή απαλλαγής εκ των καθηκόντων του, αντικαθίσταται για τον υπόλοιπο χρόνο της θητείας του.

Η Κυβέρνηση, η οποία διορίζει τακτικό ή αναπληρωματικό μέλος, δύναται να το απαλλάξει αυτό των καθηκόντων του, μόνο αν αυτό δεν πληροί πλέον τις αναγκαίες για την άσκηση των καθηκόντων του προϋποθέσεις.

Άρθρο 5

Η Επιτροπή Μεταφορών εκλέγει, για διάστημα δύο ετών, με την απόλυτη πλειοψηφία των παρόντων και ψηφιζόντων μελών της, πρόεδρο και αντιπρόεδρο μεταξύ των μελών που επελέγησαν βάσει της ιδιότητός τους ως ανωτέρων υπαλλήλων της κεντρικής διοικήσεως.

Σε περίπτωση κατά την οποία ο πρόεδρος ή ο αντιπρόεδρος παύσει να ασκεί τα καθήκοντά του προ της λήξεως της θητείας του, εκλέγεται αντικαταστάτης του για τον υπόλοιπο χρόνο της θητείας του.

Ο πρόεδρος και ο αντιπρόεδρος, δεν δύνανται να επανεκλεγούν.

Άρθρο 6

Η Επιτροπή Μεταφορών συγκαλείται από τον πρόεδρό της, κατόπιν αιτήσεως της Επιτροπής, κάθε φορά που η τελευταία επιθυμεί να την συμβουλευθεί. Η αίτηση της Επιτροπής περιέχει ένδειξη περί του αντικειμένου των διαβουλεύσεων.

Άρθρο 7

Όταν η Επιτροπή συμβουλεύεται την Επιτροπή Μεταφορών, η τελευταία παρουσιάζει στην Επιτροπή έκθεση διατυπώνουσα τα συμπεράσματα στα οποία κατέληξε μετά τις διαβουλεύσεις. Ομοίως πράττει όταν η Επιτροπή της αναθέτει τη μελέτη συγκεκριμένου προβλήματος.

Η Επιτροπή δύναται ομοίως να προβαίνει σε προφορικές διαβουλεύσεις με την Επιτροπή Μεταφορών.

Τα πρακτικά της Επιτροπής Μεταφορών διαβιβάζονται στην Επιτροπή.

Άρθρο 8

Η Επιτροπή καλείται να αντιπροσωπεύεται στις εργασίες της Επιτροπής Μεταφορών και στις ομάδες εργασίας αυτής.

Άρθρο 9

Η Επιτροπή Μεταφορών ψηφίζει, με την απόλυτη πλειοψηφία των παρόντων και ψηφιζόντων μελών, τον κανονισμό της που καθορίζει τον τρόπο εργασίας της.

Η Επιτροπή Μεταφορών δύναται, όταν θεωρεί τούτο αναγκαίο προκειμένου να διατυπώσει γνώμη, να προσφεύγει στη συνεργασία κάθε ειδικευμένου προσώπου, να λαμβάνει οποιαδήποτε γνωμοδότηση και να προβαίνει σε ακροάσεις. Η ανωτέρω διαδικασία, εν τούτοις, δύναται να λάβει χώρα μόνο εφ' όσον συμφωνεί η Επιτροπή.

Άρθρο 10

Τα έξοδα της Επιτροπής Μεταφορών περιλαμβάνονται στα προβλεπόμενα έξοδα της Επιτροπής.

Έγινε στις Βρυξέλλες, στις 15 Σεπτεμβρίου 1958.

Για το Συμβούλιο

Ο Πρόεδρος

L. ERHARD